《赠季弟鼎臣 其一》
清代·罗有高

浮生剧风波，中年忧乐半。纯素污所缘，高明鬼斯覸。

三人成市虎，冒昧离祸患。立志苟不欺，可使金石贯。

荆山剖奇珍，精神朗层汉。莲出火宅中，香光近逾烂。

孟子道性善，大禹陈洪范。彝伦矩自天，怪变谁能乱。

但期保耿耿，白发娱岁宴。

作者简介：（1735—1779）江西瑞金人，字台山。乾隆三十年举人。精技击。对理学、经义、文字等学均有心得，又深研佛经。有《尊闻居士集》。